《岭南察院和郁道长韵》
明代·唐锦

叹息西风滞葛衣，几多情事与心违。白云万里天如寄，黄叶千林客未归。

雁足有时凭附信，鸥盟何日许忘机。清高偏爱陶彭泽，三径何曾着是非。

作者简介：松江府上海人，字士纲。弘治九年进士。正德间为兵科给事中，以不谒馈宦官谪判深州。刘瑾诛，累官江西学政。朱宸濠反，锦激励士民，捕守城内官杜茂等，驰请南赣巡抚王守仁入城，建首功。后坐事落职，寻事白，致仕归。卒年八十。